**Előterjesztés**

**Kardoskút Község Önkormányzata Képviselő-testülete részére, a 2023. évi Falunap előkészítése témakörben, az áprilisi soros testületi ülésre.**

Tisztelt Képviselő-testület!

Az idei Falunapot 2023. július 15-én tartjuk, amelynek programtervezetét és szervezési munkáit az alábbiakban ismertetem.

7 órakor kezdődik a főzőverseny, előzetes regisztráció alapján, amelyhez csapatonként 5 kg sertés apróhúst biztosítunk a nevezőknek. A főzés helyszíne a hivatal melletti parkolóban lesz a nagysátor alatt. A helyszínen 10.30 órától 14.30-ig „Jó ebédhez szól a nóta” Pintér Vilmos zenésszel.

9 órakor ökumenikus istentisztelet kezdődik a templomban, majd néhai Ramasz Imre sírjánál koszorúzást tartunk.

10 órakor nyit ki az Oncsa-ház, délután 17 óráig várja a látogatókat.

Délelőtt veterán gépjárművesek találkozója lesz a település központjában

11 órakor kiállításmegnyitót tartunk a művelődési házban Mészáros Tünde orosházi alkotó festményeiből és fotóiból

15 órától 18.30-ig díjmentes kézműves játszóház a gyerekeknek

16 órától a Kacagó bábszínház gyermekelőadása a parkban

17 órakor Streetfighter show: Angyal Zoltán Stunt Rider Kunhegyesről

18 órakor díjkiosztó ünnepség

19 órától Nemzetközi Néptáncgála – vendégfellépőink: 2 szlovák és 1 portugál néptáncegyüttes

20.45 órakor „Volt egyszer egy Táncdalfesztivál!”- a Fedák Sári Színház slágerműsora

21.45 órakor Capuccino együttes 50 perces mulatós műsora

22.45 órakor fellépő: *folyamatban az egyeztetés*

23.45 órától 02.30 óráig Utcabál, zenél a Mixer zenekar

A gyermekek számára díjmentes kiegészítő programelemek:

* 10-18 óra között 2 db ugrálóvár
* óriástrambulin
* kézműves játszóház Andrékó Katikával és Mónikával
* csillámtetoválás és lufifújás

Előzetesen meghirdetjük a Falunapi Pálinkaversenyt, amelynek bírálatában a Kardoskúti Gasztro Pálinka Egyesület tagjai vállaltak közreműködést.

Lehetőséget adunk a „Kardoskúti kiskertek és kamrák kincsei” bemutatóval a lakosság által helyben termelt zöldségek – gyümölcsök, illetve az ezekből feldolgozott termékek bemutatójára – előzetes felhívás alapján.

A főzőcsapatok értékelésére felkértem Kristó Istvánt (Alabárd étterem), Melis Csabát (Élmény étterem) és a Fehértó Étterem képviseletében Csizmadia Sándort és Bárdos Krisztinát.

A nemzetiközi táncgálára érkező vendégek részére fellépési díj helyett meleg vacsorát biztosítunk oly módon, hogy a hús alapanyagot az önkormányzat megvásárolja, az egyéb alapanyagokról és a főzésről, kiszolgálásról a veterán gépjárművesek egyesületének tagjai gondoskodnak. A délelőtt folyamán településünkre érkező és a helyi veterán gépjárművesek részére délidőben 1 tál étellel való ellátása is szintén így fog történni, előzetes létszám alapján. A vidéki résztvevőket a helyi egyesület hívja meg és regisztrálja, mint a tavalyi esztendőben.

Színpadot Csanádapáca önkormányzatától kértünk és kapunk díjmentesen.

A rendezvényt korábban bejelentjük az Artisjus jogvédő irodánál a kedvezményesen fizetendő jogdíj érdekében.

Az egyéb felmerülő kérdésekre szívesen válaszolok a testületi ülésen.

Kardoskút, 2023. április 17.

Vargáné Neller Borbála Tünde, sk.

művelődésszervező