**E L Ő T E R J E S Z T É S**

Kardoskút Község Önkormányzat Képviselő-testülete

2023. április 28. napi **soros** ülésére

**Tárgy:** Egyebek - A Kardoskúti Napköziotthonos Óvoda magasabb vezetői álláshelyének betöltésére vonatkozó pályázat kiírására

**Előadó:** Varga Pál polgármester

**Előterjesztés tartalma:** határozati javaslat

**Szavazás módja:** egyszerű többség

Tisztelt Képviselő-testület!

Kardoskút Község Önkormányzatának Képviselő-testülete a 131/2018. (VI. 28.) ÖKT sz. határozatával a Kardoskúti Napköziotthonos Óvoda óvodavezetői teendőinek ellátásával 2018. július 02. napjától 2023. július 01. napjáig, határozott időtartamra, Patócs Évát bízta meg.

Mivel Patócs Éva megbízása 2023. július 01-jén lejár, ezért a nemzeti köznevelésről szóló 2011. évi CXC. törvény (a továbbiakban: Nkt.) 67. § (7) bekezdése értelmében a magasabb vezetői megbízásra pályázatot kell kiírni.

|  |
| --- |
| A pályázati eljárásra az alábbi jogszabályok az irányadók:  - Nkt. - Magyarország helyi önkormányzatairól szóló 2011. CLXXXIX. törvény (a továbbiakban: Mötv.)  - a közalkalmazottak jogállásáról szóló 1992. évi XXXIII. törvény (a továbbiakban: Kjt.),  - a pedagógusok előmeneteli rendszeréről és a közalkalmazottak jogállásáról szóló 1992. évi XXXIII. törvény köznevelési intézményekben történő végrehajtásáról szóló 326/2013. (VIII.30.) Korm. rendelet (a továbbiakban: 326/2013. (VIII.30.) Korm. r.),  - a nevelési-oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet,  - a személyügyi központról, a kiválasztási eljárásról és a közzétételi eljárásról szóló 70/2019. (IV.4.) Korm. rendelet. |

Az óvodavezetői megbízás magasabb vezetői megbízás, át nem ruházható képviselő-testületi hatáskör.

Az Mötv. 42. § 2. pontja értelmében, az óvodavezetői megbízást pályázat útján kell meghirdetni.

Az Ntk. 67. § (7) bekezdése értelmében az intézményvezető kiválasztása nyilvános pályázat útján történik.

A 326/2013. (VIII.30.) Korm. r. 22. § (5) bekezdése szerint az intézményvezetői pályázati eljárás előkészítésével összefüggő feladatokat - ide nem értve a pályázati feltételek meghatározását - a tankerületi központ vezetője, a köznevelési intézményt fenntartó települési önkormányzat jegyzője, más fenntartó esetén a megbízási jogkör gyakorlójának megbízottja (a továbbiakban: pályáztató) látja el.

Az elfogadott pályázati kiírást a Kjt. 20/A. § (4) bekezdése értelmében a Belügyminisztérium internetes honlapján, a közszféra állásportálján közzé kell tenni. A Kjt. 20/A. § (4) bekezdés a) - c) pontjai bővebben úgy rendelkeznek, hogy a pályázati felhívást a **kormányzati személyügyi igazgatási feladatokat** **ellátó szerv** (a továbbiakban: személyügyi központ) **internetes oldalán** kell közzétenni. Emellett a pályázati felhívást, valamint a munkáltatónál közalkalmazotti jogviszony keretében pályázat nélkül betölthető munkakört és a kinevezés feltételeit (a továbbiakban: álláshirdetés) ha a fenntartó önkormányzat, a székhelyén, ha a fenntartó önkormányzati társulás, a társulásban részt vevő önkormányzatok székhelyén is, továbbá a munkáltató a székhelye és telephelye szerinti településen a **helyben szokásos módon** köteles közzétenni.

Végrehajtási jogszabály hivatalos lapban vagy egyéb módon való közzétételt is előírhat. Ebben az esetben, továbbá az a) - c) pontban foglalt esetekben meg kell jelölni a pályázati felhívásnak a személyügyi központ honlapján való közzétételének időpontját.

A pályázat benyújtásának a határideje a pályázati felhívásnak a személyügyi központ honlapján való elsődleges közzétételétől számított tizenöt napnál - a munkáltató vezetésére kiírt pályázat esetén harminc napnál - rövidebb nem lehet.

Álláshirdetés esetén e határidőket az a) pont alapján történő közzétételtől kell számítani.

A pályázattal kapcsolatos időpontok meghatározását a Belügyminisztérium internetes honlapján, a közszféra állásportálján történő közzététel napjától kell számítani.

**A pályázat beadási határideje a közzétételtől számított legalább 30 nap.**

A pályázati felhívás kötelező tartalmi elemeit és a pályázat kezelésének előírásait a Kjt. 20/A.§ (3), (5), (7) bekezdései és a 20/B. § határozza meg.

A Kjt. 20/A. § (3) bekezdése a) - e) pontjai szerint a pályázati felhívásban meg kell jelölni a munkáltató és a betöltendő munkakör, vezetői beosztás megnevezését; a munkakörbe tartozó, illetve a vezetői beosztással járó lényeges feladatokat, a pályázat elnyerésének valamennyi feltételét, a pályázat részeként benyújtandó iratokat, igazolásokat, továbbá a pályázat benyújtásának feltételeit és elbírálásának határidejét.

A Kjt. 20/A. § (5) bekezdése a) - c) pontjai szerint a pályázó - a (3) bekezdés d) pontja alapján meghatározottakon túlmenően - a pályázathoz csatolja a munkáltató vezetésére kiírt pályázat esetén a munkáltató vezetésére, fejlesztésére vonatkozó programját, arról szóló nyilatkozatát, hogy a pályázati anyagában foglalt személyes adatainak a pályázati eljárással összefüggésben szükséges kezeléséhez hozzájárul, a külön jogszabályban vagy a pályázatban előírt további követelmények igazolására vonatkozó okiratokat.

A Kjt. 20/A. § (7) bekezdése alapján a benyújtott pályázat tartalma - törvény eltérő rendelkezése hiányában - csak a pályázó beleegyezésével közölhető harmadik személlyel.

Sikertelen pályázat esetén a pályázó részére a pályázati anyagot vissza kell juttatni. Amennyiben a pályázó az általa benyújtott, személyes adatokat tartalmazó adathordozót a pályázat elbírálási határidejétől számított kilencven napon belül nem veszi át, azokat meg kell semmisíteni és személyes adatait törölni kell.

A Kjt. 20/B. § (1) – (4) bekezdései értelmében a magasabb vezető és a vezető beosztás ellátására szóló megbízásra a 20/A. § (1) és (3)-(8) bekezdései alkalmazásával pályázatot kell kiírni.

A pályázatot a megbízási jogkör gyakorlója írja ki. A pályázatban meg kell jelölni, hogy a magasabb vezető, illetve a vezető beosztás ellátására megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti munkakörbe kinevezhető. Ha e törvény alapján a magasabb vezető, illetve vezető beosztás ellátásához pályázatot kell kiírni, a pályázatban meg kell jelölni a közalkalmazott által betöltendő munkakört is. Ha a magasabb vezető, illetve a vezető beosztással történő megbízáshoz közalkalmazotti jogviszony létesítése is szükséges - törvény eltérő rendelkezése hiányában - a kinevezési jogkör a megbízási jogkör gyakorlóját illeti meg.

Nevelési oktatási intézmény vezetőjének megbízására vonatkozóan a Nkt. 67. § (1) bekezdése és a (7)-(8) bekezdése további feltételeket ír elő, mégpedig azt, hogy a nevelési-oktatási intézményben intézményvezetői megbízás felsőfokú végzettséggel, pedagógus szakképzettséggel rendelkező és a Kormány rendeletében meghatározott egyéb feltételnek megfelelő személynek adható. Az intézményvezető kiválasztása - ha e törvény másképp nem rendelkezik - nyilvános pályázat útján történik. A pályázat mellőzhető, ha az intézményvezető ismételt megbízásával a fenntartó és a nevelőtestület egyetért. Egyetértés hiányában, továbbá az intézményvezető harmadik és további megbízási ciklusát megelőzően a pályázat kiírása kötelező.

Az intézményvezetői megbízásra benyújtott pályázat részét képező **vezetési program** közérdekből nyilvános adat, amelyet a köznevelési intézmény honlapján, annak hiányában a helyben szokásos módon nyilvánosságra kell hozni.

**A pályázati határidő lejártát követő 21 napon belül a pályázókat a Kjt. 20/A. § (6) bekezdése szerint a Képviselő-testület által megbízott háromtagú szakértelemmel rendelkező bizottság meghallgatja, és véleményét írásba foglalja.**

A Bizottság személyi összetételére a **soron következő** képviselő-testületi ülésen teszek javaslatot.

A Kjt. 20/A. § (6) bekezdése és annak a) - b) pontjai úgy szólnak, hogy a jogszabály eltérő rendelkezése hiányában magasabb vezetői beosztásra kiírt pályázat esetén a pályázót a pályázati határidő lejártát követő huszonegy napon belül a kinevezési, megbízási jogkör gyakorlója által létrehozott legalább háromtagú, a betöltendő munkakör feladatait érintően szakértelemmel rendelkező bizottság hallgatja meg, melynek nem lehet tagja - a helyi önkormányzati képviselőtestület tagja kivételével - a kinevezési, megbízási jogkör gyakorlója.

A kinevezési, megbízási jogkör gyakorlója a bizottság írásba foglalt véleményét mérlegelve a pályázati határidő lejártát követő hatvan napon belül, vagy első ülésén, ha e jogot testület gyakorolja, dönt a közalkalmazotti jogviszony létesítéséről, illetve a vezetői megbízásról. Egyebekben a pályázat elbírálásának rendjét a munkáltató határozza meg.

A Belügyminisztérium internetes honlapján, a közszféra állásportálján megjelenő pályázati felhívás a mellékletben megadott tartalommal megegyezik.

A Kjt. 23.§ (3) bekezdése és a 326/2013. (VII.30.) Korm. r. 22. § (1) bekezdése szerint a magasabb vezetői megbízás legfeljebb 5 évig terjedő határozott időre adható. A Kjt. 23. § (3) bekezdése szó szerint így szól, hogy a magasabb vezetői, valamint a vezetői megbízás jogszabályban megjelölt, legfeljebb 5 évig terjedő határozott időre szól. A 326/2013. (VII.30.) Korm. r. 22. § (1) bekezdése így fogalmaz, a 21. §-ban rögzített magasabb vezetői, vezetői megbízást az év során bármikor, öt évre kell adni. A határozott idő lejártát követően a közalkalmazott - az Nkt. 67. § (7) bekezdésében foglalt kivétellel - az e §-ban meghatározott eljárás lefolytatásával ismételten megbízható magasabb vezetői, vezetői feladat ellátásával.

Javaslat az intézményvezetői pályázási eljárás ütemezésére:

|  |  |
| --- | --- |
| **határidő** | **feladat** |
| 2023. április 28. | A Képviselő-testület dönt a magasabb vezetői álláspályázat kiírásáról |
| 2023. május eleje | A pályázat felkerül a KÖZIGÁLLÁS honlapjára, valamint Kardoskút település honlapjára. |
| 2023. május vége | Intézményvezetői pályázatot véleményező ad-hoc Bizottság felállítása. |
| 2023. június eleje | Vezetői pályázat benyújtási határideje |
| 2023. június vége | A szakmai bizottság kialakítja a pályázatokról a véleményét. |
| 2023. július eleje | A képviselő-testület dönt a magasabb vezetői álláspályázatról. |

Kérem a Tisztelt Képviselő-testületet, hogy az előterjesztést megtárgyalni, és a határozati javaslatot elfogadni szíveskedjék.

Kardoskút, 2023. 04. 21.

Varga Pál s.k.

polgármester

**HATÁROZATI JAVASLAT**

Kardoskút Község Önkormányzatának Képviselő-testülete úgy döntött, hogy

1. a közalkalmazottak jogállásáról szóló 1992. évi XXXIII. törvény 20/A. és 20/B. §-ai, valamint a nemzeti köznevelésről szóló 2011. évi CXC. törvény 67. § (7) bekezdésében foglaltaknak megfelelően pályázatot ír ki a Kardoskúti Napköziotthonos Óvoda magasabb vezetői beosztás álláshely betöltésére,

2. a pedagógusok előmeneteli rendszeréről és a közalkalmazottak jogállásáról szóló 1992. évi XXXIII. törvény köznevelési intézményekben történő végrehajtásáról szóló 326/2013. (VIII. 30.) kormányrendelet 22. § (5) bekezdése alapján megbízza a jegyzőt, hogy az előterjesztés mellékletében meghatározott tartalommal a pályázat kiírásáról és előkészítéséről gondoskodjon,

3. Felhatalmazza Varga Pál polgármestert, hogy a beérkezett pályázatok véleményezésére az Országos Szakértői névjegyzékből szakértőt kérjen fel.

**Felelős:** Varga Pál polgármester, dr. Lipták Péter jegyző

**Határidő:** az előterjesztésben foglalt ütemterv szerint

Melléklet:

Pályázati kiírás-tervezet

**Kardoskút Község Önkormányzata Képviselő-testülete a közalkalmazottak jogállásáról szóló 1992. évi XXXIII. törvény 20/A. § alapján pályázatot hirdet a**

**Kardoskúti Napköziotthonos Óvoda óvodavezető (magasabb vezető)**

**beosztás ellátására**

**A közalkalmazotti jogviszony időtartama:** határozatlan idejű közalkalmazotti jogviszony

**Foglalkoztatás jellege:** teljes munkaidő

**A vezetői megbízás időtartama:** A magasabb vezetői megbízás határozott időre, öt évre, 2023. július 10. napjától 2028. július 09. napjáig szól.

**A munkavégzés helye:** 5945 Kardosút, Kossuth Lajos utca 4.

**A beosztáshoz tartozó, illetve a vezetői megbízással járó lényeges feladatok:**

Az intézmény tevékenységi körébe tartozó feladatok vezetői irányítása, különös tekintettel a nemzeti köznevelésről szóló 2011. évi CXC. törvényben foglaltakra. Az intézmény szakszerű és törvényes működtetése; a pedagógiai munka szervezése, irányítása, ellenőrzése, a pedagógiai program megvalósításának biztosítása; a pénzeszközökkel való ésszerű, célszerű és takarékos gazdálkodás, intézményi költségvetés betartása; az óvodáskorú gyermekek óvodai nevelésének megszervezése; az intézmény alkalmazottai felett a munkáltatói jogkör gyakorlása; kapcsolattartás a fenntartóval.

**Illetmények és juttatások:**

Az illetmény megállapítására és a juttatásokra a közalkalmazottak jogállásáról szóló 1992. évi XXXIII. törvény, a nemzeti köznevelésről szóló 2011. évi CXC. törvény 7. melléklete, valamint a 326/2013. (VIII. 30.) Korm. rendelet szerinti rendelkezések az irányadóak.

**Pályázati feltételek:**

- a nemzeti köznevelésről szóló 2011. évi CXC. törvény 67. § (1) bekezdésében meghatározott felsőfokú iskolai végzettség és szakképzettség;

- pedagógus-szakvizsga keretében szerzett intézményvezetői szakképzettség;

- legalább 5 év feletti óvodapedagógus-munkakörben szerzett szakmai gyakorlat;

- a nevelési-oktatási intézményben pedagógus-munkakörben fennálló, határozatlan időre, teljes munkaidőre szóló alkalmazás, vagy

- a megbízással egyidejűleg pedagógus munkakörben történő, határozatlan időre, teljes munkaidőre szóló foglalkoztatás vállalása,

- az egyes vagyonnyilatkozat-tételi kötelezettségről szóló 2007. évi CLII. törvény szerint előírt vagyonnyilatkozat-tételi eljárás lefolytatása;

- magyar állampolgárság, vagy külön jogszabály szerint a szabad mozgás és tartózkodás jogával történő rendelkezés, ill. bevándorolt vagy letelepedett státusz;

- a nemzeti köznevelésről szóló 2011. évi CXC. törvény 66. § (1) bekezdés b) és c) pontja alapján büntetlen előélet és cselekvőképesség;

- büntetlen előélet.

**A pályázat részeként benyújtandó iratok, igazolások:**

- részletes, fényképes szakmai önéletrajz;

- az intézmény vezetésére vonatkozó vezetési program, szakmai helyzetelemzésre épülő fejlesztési elképzelések;

- végzettséget igazoló okiratok hitelesített másolata;

- az előírt szakmai gyakorlat meglétének hitelt érdemlő igazolása;

- büntetlen előéletet igazoló 3 hónapnál nem régebbi erkölcsi bizonyítvány;

- a pályázó nyilatkozata arról, hogy a pályázati anyagban foglalt személyes adatainak a pályázati eljárással összefüggő kezeléséhez hozzájárul;

- nyilatkozat az egyes vagyonnyilatkozat-tételi kötelezettségről szóló 2007. évi CLII. törvény szerint előírt vagyonnyilatkozat-tételi kötelezettség vállalásáról; - nyilatkozat a pályázatnak a szakbizottság és a képviselő-testületi ülés nyílt, vagy zárt ülésen történő tárgyalásáról.

**A pályázat benyújtásának határideje:** 2023. június 08.

**A pályázat benyújtásának módja:**

- Postai úton, a pályázatnak Kardoskút Község Önkormányzata címére történő megküldésével (5945 Kardoskút, Március 15. tér 3. szám) Kérjük a borítékon feltüntetni a pályázati adatbázisban szereplő azonosító számot..„„ ../2023„ valamint „Pályázat a Kardoskúti Napközotthonos Óvoda magasabb vezetői álláshelyére" vagy

- Személyesen: Varga Pál polgármesternek címezve (5945 Kardoskút, Március 15. tér 3. szám)

Kérjük a borítékon feltüntetni a pályázati adatbázisban szereplő azonosító számot..„ „../2023„ valamint „Pályázat a Kardoskúti Napközotthonos Óvoda magasabb vezetői álláshelyére"

**A pályázat elbírálásának rendje, módja:**

A pályázat csak akkor érvényes, ha a pályázati felhívásban feltüntetett valamennyi formai és tartalmi feltételnek megfelel. A benyújtott pályázatokról a pályázati határidőt követően a jogszabályokban meghatározottak szerint írásba foglalt vélemények alapján Kardoskút Község Önkormányzatának Képviselő-testülete dönt. A Képviselő-testület fenntartja magának a jogot, hogy a pályázati eljárást eredménytelennek nyilvánítsa.

**A pályázat elbírálásának határideje:** A pályázatot a véleményezési határidő lejártát követő első rendes ülésén bírálja el a Képviselő-testület

**A munkakör betölthetőségének időpontja:** A beosztás 2023. július 10. napjától látható el.

**A pályázat kiírás közzétételének helye:** www.kozszolgallas.ksz.gov.hu, valamint a [www.kardoskut.hu](http://www.kardoskut.hu) honlapon.

A munkáltatóval kapcsolatban további információt a [www.kardoskut.hu](http://www.kardoskut.hu) honlapon szerezhet.