**Kardoskút Község Önkormányzata Képviselő-testületének 6/2023. (V. 2.) önkormányzati rendelete**

**a közterületek elnevezéséről és a házszámozás szabályairól szóló 18/2014. (VIII. 28.) önkormányzati rendelet módosításáról**

Kardoskút Község Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (3) bekezdésében kapott felhatalmazás alapján, az Alaptörvény 32. cikk (1) bekezdés *a)* pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 3. pontjában és 51. § (5) bekezdésében meghatározott feladatkörében eljárva a következőket rendeli el:

**1. §**

A közterületek elnevezéséről és a házszámozás szabályairól szóló 18/2014. (VIII. 28.) önkormányzati rendelet bevezető része helyébe a következő rendelkezés lép:

„Kardoskút Község Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (3) bekezdésében kapott felhatalmazás alapján, az Alaptörvény 32. cikk (1) bekezdés *a)* pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 3. pontjában és 51. § (5) bekezdésében meghatározott feladatkörében eljárva a következőket rendeli el:”

**2. §**

A közterületek elnevezéséről és a házszámozás szabályairól szóló 18/2014. (VIII. 28.) önkormányzati rendelet 9. § (2) bekezdése helyébe a következő rendelkezés lép:

„(2) Az utca-névtábla kihelyezése, karbantartása és pótlása az önkormányzat feladata, kivéve a magánutak esetén, ahol az utca-névtábla elhelyezésének költsége a kérelmező(ke)t terhelik.”

**3. §**

Hatályát veszti a közterületek elnevezéséről és a házszámozás szabályairól szóló 18/2014. (VIII. 28.) önkormányzati rendelet 3. § (1) bekezdése.

**4. §**

Ez a rendelet 2023. május 3-án lép hatályba.

Végső előterjesztői indokolás

A jogszabályszerkesztésről szóló 61/2009. (XII. 14.) IRM rendelet (a továbbiakban: Jszr.) 52. (2) bekezdés *a)* és *b)* pontja alapján a bevezető rész a jogszabály megalkotásához szükséges érvényességi kellékek felsorolását és a jogalkotás aktusára utaló kifejezést foglalja magában. A Jszr. hivatkozott alcíme pontosan, kötelező jelleggel meghatározza a bevezető rész tartalmi elemeit és azok sorrendjét. A Jszr. rendelkezései kógensek, azoktól eltérni nem lehet.

Az önkormányzati rendelet (a továbbiakban: Ör.) felhatalmazáson alapul, a felhatalmazó rendelkezést a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 143. § (3) bekezdése tartalmazza. A felhatalmazáson alapuló önkormányzati rendelet esetében a bevezető rész tartalmi követelményeit a Jszr. 55. § (1) bekezdése és (5) bekezdése határozza meg.

Az Ör. bevezető része a fenti kritériumokkal nem volt összhangban, a tartalmi elemek sorrendje és azok szövegezése nem megfelelő, a felhatalmazó és a feladatkört megállapító rendelkezések megjelölése pontatlan. Ezekre tekintettel szükséges a bevezető részének módosítása.

A közterület elnevezése, illetve a címképzés vonatkozásában az Mötv. és a központi címregiszterről és címképzésről szóló 345/2014. (XII. 23.) Korm. rendelet (a továbbiakban: KCR rendelet) egyértelműen meghatározza, hogy az önkormányzat közigazgatási területén található mely ingatlanokra terjed ki a képviselő-testület, illetve címképzés esetén a jegyző hatásköre.

A Mötv. 14/A. § (1) bekezdése szerint: *„Minden belterületi és olyan külterületi közterületet el kell nevezni, amely olyan ingatlanhoz vezet, amelyen az épített környezet alakításáról és védelméről szóló törvény szerinti épület található.”* A KCR rendelet 2. § (1) bekezdés *a)-f)* pontjapedig felsorolja azokat az ingatlantípusokat, amelyeket címmel kell ellátni.

A fenti Mötv. előíráshoz képest az Ör. a tárgyi hatályt eltérően szabályozta, ugyanakkor önkormányzati rendelet a Mötv.-vel ellentétes rendelkezést nem állapíthat meg, tekintettel arra, hogy a törvény magasabb szintű jogszabálynak minősül az Alaptörvény 32. cikk (3) bekezdése alapján. A koherens szabályozás érdekben szükséges hatályon kívül helyezni az Ör. 3. § (1) bekezdését.

A Mötv. 14/A. § (1) bekezdéséből és (6) bekezdéséből az következik, hogy az elnevezési kötelezettség alá eső közterületeknél (függetlenül attól, hogy az belterületi vagy külterületi ingatlan) az utcanév-tábla kihelyezése minden esetben az illetékes önkormányzat feladata, és a költségeket is az önkormányzat köteles viselni. Ez alapján az Ör. 9. § (2) bekezdés rendelkezését indokolt módosítani oly módon, hogy a kivételi szabály ne vonatkozzon a külterületi ingatlanokra.